นายกรัฐมนตรี พอใจการแก้ปัญหาค้างาช้าง พร้อมระบุ ไซเตสชื่นชมไทยเป็นตัวอย่างที่ดี มีบทบาทนำในภูมิภาค
นายกรัฐมนตรี พอใจการแก้ปัญหาค้างาช้าง พร้อมระบุ ไซเตสชื่นชมไทยเป็นตัวอย่างที่ดี มีบทบาทนำในภูมิภาคนางนฤมล ภิญโญสินวัฒน์ โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม พอใจการดำเนินงานแก้ไขปัญหางาช้างผิดกฎหมาย หลังจากประเทศไทยพ้นจากบัญชีดำรายการประเทศที่ลักลอบค้างาช้างของไซเตสเมื่อปีที่แล้ว และขณะนี้มีการประชุมไซเตส ครั้งที่ 18 ระหว่างวันที่ 17-28 สิงหาคม 2562 ที่สวิตเซอร์แลนด์ ซึ่งที่ประชุมได้พิจารณารายงานการวิเคราะห์ข้อมูลจากระบบสารสนเทศการค้าช้าง (ETIS Report) ใช้ข้อมูลปี 2558-2560 ปรากฏว่า ประเทศไทยไม่ถูกจัดอยู่ในกลุ่มประเทศที่ได้รับผลกระทบจากการค้างาช้างผิดกฎหมาย ส่งผลให้ไทยหลุดพ้นจากประเทศที่ต้องพัฒนาและดำเนินการตามแผนปฏิบัติการงาช้างนายกรัฐมนตรี ย้ำว่าที่ผ่านมาประเทศไทยไม่มีคดีค้างาช้างลอตใหญ่ มีการบังคับใช้กฎหมายที่เข้มข้น แม้จะพบว่ายังมีตลาดค้างาช้างอยู่บ้าง แต่ก็มีมาตรการควบคุมอย่างรัดกุม ที่สำคัญรัฐบาลได้ปรับปรุง พ.ร.บ.สงวนและคุ้มครองสัตว์ป่าฉบับล่าสุด ซึ่งจะมีผลบังคับใช้ในเดือนพศฤจิกายน 2562 โดยกฎหมายใหม่จะช่วยให้การปฏิบัติตามอนุสัญญาไซเตสมีประสิทธิภาพมากขึ้น เพราะมีการกำหนดชนิดพันธุ์สัตว์ที่ได้รับความคุ้มครองและบทลงโทษที่รุนแรงขึ้น และการพ้นจากบัญชีดำยังช่วยลดความเสี่ยงด้านการค้าพืชและสัตว์อีกกว่า 35,000 ชนิด เช่น กล้วยไม้และไม้มีค่าอื่นๆ อีกด้วยนอกจากนี้ นายกรัฐมนตรี ได้รับรายงานว่า เลขาธิการไซเตสได้แสดงความชื่นชมประเทศไทยที่ประสบความสำเร็จในการปฏิบัติตามอนุสัญญาไซเตสและมีบทบาทอย่างชัดเจนในการเป็นผู้นำของภูมิภาค และเป็นตัวอย่างที่ดีแก่ประเทศอื่น โดยยืนยันว่ารัฐบาลไทยจะสนับสนุนการดำเนินงานของไซเตส เพื่อรักษาทรัพยากรธรรมชาติให้คงอยู่อย่างยั่งยืนต่อไป